**Uunga siunnersuut:**

**Filmiliortarneq pillugu Inatsisartut inatsisaat**

**Kapitali 1**

*Atuuffia aamma taaguutit*

 **§ 1.** Inatsisartut inatsisaat atortinneqarpoq Kalaallit Nunaanni filmiliortarnernut aamma piareersaasiortarnernut siuarsaanernullu kalaallit filmiliaannik Kalaallit Nunaanni nunattalu avataani. Filmiliornertut paasineqassapput filmigassanngortussamik ataatsimut isigaluni nioqqutissiorneq, allaatigisaq filmiliornermi najoqqutassaliorneq, piareersaasiorneq, filmiliortarneq aamma suliareqqiineq (suliareqqinneri).

 **§ 2.**Filmitut paasineqassapput Inatsisartut inatsisaat naapertorlugu assilissat uummaarissut - uumassusillit qanorluunniit ittut, apeqqutaatinnagu immiussinerup takutitsinerullu qanoq ittuuneri, tamatumani filmitut assilisat aamma video atorlugu sanaat, kisianni tv-iikkut aallakaatitassiaanngitsut.

 **§ 3.** Kalaallinit filmiliatut paasineqassapput kalaallimik producenteqarluni suliat, annertunerusutigullu kalaallit oqaasii atorlugit immiunneqarsimasut imaluunniit eqqumiitsuliornikkut teknikkikkulluunniit suliaasut Kalaallit Nunaanni filmiliortarnermik filmimullu kulturimik siuarsaasut, taamaattoq tak. § 4, imm. 2.

 *Imm. 2.* Nunani allamiunit filmiliatut paasineqassaaq filmi kalaallit filmiliarinngisaat.

*Imm. 3.*Kalaallisut filmiliortutut – producentitut paasineqassaaq:

1) inuk danskisut innuttaassusilik Kalaallit Nunaannilu najugaqartoq,

2) aktiaatileqatigiiffik imaluunniit piginneqatigiiffik Kalaallit Nunaanni nalunaarsorsimasoq, imaluunniit

3) ingerlatseqatigiiffik alla Kalaallit Nunaanni angerlarsimaffeqartoq killeqartumik akisussaasuusoq, matumani aamma aningaasaateqarfiit imaluunniit peqatigiiffiit, qullersaqarfimmi ilaasortat amerlanerussuteqartut imaluunniit siulersuisut amerlanerussuteqartut danskisut innuttaassuseqartut aammalu Kalaallit Nunaanni najugaqartut,

4) aktiaatileqatigiiffik imaluunniit piginneqatigiiffik, filiaaleqartoq nalunaarsorsimasumik Inuussutissarsiornermut Ingerlatseqatigiiffinnullu Aqutsisoqarfimmi - Erhvervs- og Selskabsstyrelsen, imaluunniit ingerlatseqatigiiffik alla killeqartumik akisussaaffeqartoq, ingerlatsivimmi pineqartumi aqutsisuusoq danskisut innuttaassuseqarpat Kalaallit Nunaannilu najugaqarluni, imaluunniit

5) ingerlatsivik Namminersorlutik Oqartussanit pigineqartoq ingerlanneqartorluunniit, imaluunniit kommuni kommunilluunniit arlaqartut.

 *Imm. 4.* Filmiliortutut - producentitut nunani allamiutut paasineqassaaq filmiliortoq kalaaliunngitsoq.

 *Imm. 5.* Naalagaaffimmi innuttaanermut piumasaqaat, imaluunniit najugaqarfik imaluunniit angerlarsimaffik imaluunniit Kalaallit Nunaanni nalunaarsorneqarsimaneq, imm. 3, nr. 1-3 naapertorlugu atorunnaassaaq nunat tamalaat akornanni isumaqatigiissutikkut Kalaallit Nunaat isumaqatigiissuteqarsimappat tapersiisimappalluunniit taamatut piumasaqaammut.

 **§ 4.** Filmilioqatigiinnertut paasineqassaaq filmiliaq nioqqutissiarineqartoq suleqatigiinnikkut nunani allamiumik allamiunilluunniit arlaqartunik peqateqarluni, minnerpaamillu kalaallimik producentimik ataatsimik peqataaffigineqartoq.

 *Imm. 2.* Filmilioqatigiilluni - koproduktion - filmiliaq isigineqarsinnaavoq kalaallit suliaattut aallaavigalugu kalaallit aamma nunani allamiut aningaasaliinerisa imminnut naapertuunnerat filmiliornermilu kalaallit sunniuteqassusiat, aamma eqqumiitsuliornerup teknikkimullu tunngasut illugiissillugit naapertuunneri aallaavigalugit.

**Kapitali 2**

*Kalaallit Filminstituttiat*

*Siunertaq*

 **§ 5.** Kalaallit Nunaata Filminstituttiata siunertaraa:

1) siuarsassallugu filmiliortarneq, filmertarnerup kulturia aamma nunatsinni filmertarfeqarnermi kulturi,

2) ingerlatsisuussalluni nunami tamarmi filmertarnermut kommissionitut, tak imm. 3,

3) siuarsassallugu kalaallit aamma nunani allamiut filmiliaasa nunatsinni ilisimaneqarnerat,

4) siuarsassallugu kalaallit filmiliaasa nunani allani ilisimaneqarlutillu nioqqutigineqartarnissaat,

5) katersussallugit filminut tv-mullu atatillugu allaaserisat naqitertitallu, katersallu tamakku inuit tamat atorsinnaasaannik saqqumitinneqarnissaat,

6) isumagissallugu siammasissumik isiginnaartartunut sammisunik filmit pillugit ingerlatsisoqartarnissaa,

7) qularnaassallugu ingerlaavartumik filmiliornermik inuussutissarsiortullu oqaloqatigiinneq, tamatumani ilanngullugit Kalaallit Filminstituttiata atuisullu pingaarutillit peqatigiinnissaat,

8) paasissutissiisassalluni ilitsersuillunilu meeqqanut inuusuttunullu filmit naleqquttut pillugit, tamatumanissaaq filmit pineqartut meeqqanut inuusuttunullu akornutaasinnaaneri, aamma

9) siuarsassallugit professioneliusumik filmiliornerup eqqumiitsuliornerup ilaatut piginnaasanillu ineriartortitsivittut ingerlanneqarnera, filmiliornermut ingerlatsivik aqqutigalugu.

 *Imm. 2.* Kalaallit Filminstituttiata ilanngullugit suliassarai

1) aningaasaliissutinik tapiissuteqartarnikkut tapersersussallugit allaatigisaq filmiliornermi najoqqutassaliornermi, ineriartortitsineq, nioqqutissiorneq, saqqummiisarneq, ussassaarisarneq, ilisarititsisarneq, filmertitsisarneq nassiussuisarnerlu kalaallit filmiliaannik, aamma peqatigiinnikkut filmiliat, kiisalu ingerlatsisarnerit allat filmiliornermut, filmiliornerup kulturianut aamma nunatsinni filmerarfeqarnermik kulturimik siuarsaasut.

2) suliarisassallugit Kalaallit Nunaanni filmiliorniarluni qinnuteqaatit, paasissutissanillu qitiusunik nalunaarsuisarneq filmilianik suliniutinut tunngasut, taakkualu akisussaaffigalugit.

 *Imm. 3.* Filmkommissionitut ingerlatsinermut ilaapput atortorissaarusersuisarneq aamma nunani allamiunik filmiliortartunik tv-iikkullu aallakaatitassiortartunik Kalaallit Nunaannut soqutiginnilersitsiniarneq, aamma kalaallini filmiliornerup tv-iikkullu aallakaatitassiornerup atortulersuuteqarnissaat.

*Aaqqissuussineq aamma aqutsisut*

 **§ 6.** Kalaallit Nunaanni Filminstitutti pisortat ingerlatsiviat namminersortoq.

 **§ 7.** Kalaallit Nunaanni Filminstitutti aqunneqarpoq siulersuisunit 5-inik ilaasortalinnit, ataatsimut tamarmik filmiliornermut tunngasunik ilisimasaqarluartunik, aamma tusagassiornermik ingerlatsinermik, ussassaarisarnermik, suliffeqarfimmik ingerlatsinermik, aningaasaqarnermik aqutsinermillu ilisimasaqarluartunik.

 *Imm. 2.* Siulersuisuni ilaasortat tamarmik ataasiakkaarlutik siuliani pineqartut ilaannik arlaqartunilluunniit sinniisutut ilisimasaqartuussapput.

 *Imm. 3.* Siulersuisut siulittaasuat aqutsinermik aamma inuussutissarsiornermit misilittagaqartuussaaq.

 **§ 8.** Naalakkersuisut inassuteqaatitaqanngitsumik siulersuisuni siulittaasumik toqqaasarput. Siulersuisuni ilaasortat sinneri imatut toqqarneqartassapput:

1) Ilaasortaq ataaseq Film.gl -imit inassuteqaat naapertorlugu.

2) Ilaasortaq ataaseq Kalaallit Nunaanni Eqqumiitsuliornermut Aningaasaateqarfimmit inassuteqaat naapertorlugu.

3) Ilaasortaq ataaseq isiginnaartitsisartut peqatigiiffianiit SILA -miit inassuteqarnikkut.

4) Ilaasortaq ataaseq Sulisitsisunit inassuteqarnikkut.

 *Imm. 2.* Inassuteqaataasut naapertorlugit siulersuisuni ilaasortanngortut akornannit siulersuisut siulittaasup tullissaa qinertassavaat.

 **§ 9.** Siulersuisuni ilaasortat Kalaallit Nunaanni najugaqartuussapput, 18-inik ukioqalereersimassallutik, Inatsisartuni, Folketingimi imaluunniit kommunalbestyrelsimi ilaasortaassanatik. Naalakkersuisuni ilaasortat aamma siulersuisuni ilaasortaasinnaanngillat.

 *Imm. 2.* Kalaallit Nunaanni Filminstituttimi sulisut siulersuisunut qinerneqarsinnaanngillat.

 **§ 10.** Siulersuisunut ilaasortanut tamanut, siulittaasoq pinnagu ilaasortamut sinniisussamik inuttut toqqakkamik toqqaasoqareertassaaq, siulersuisuni ilaasortanngorsinnaasumik siulersuisuni ilaasortaq pineqartoq tunuassagaluarpat, tunuartinneqassagaluarpat sivisunerusumilluunniit pisinnaassanngikkaluarpat. Sinniisussat § 9-mi piumasaqaatinik naammassinnissimassapput.

 *Imm. 2.* Sinniisussatut qinerneqarsimasoq aalajangersimasumik siulersuisui ilaasortanngorpat sinniisussamik nutaamik toqqaasoqassaaq. Siulittaasup tunuarneratigut imaluunniit tunuartinneqarneratigut Naalakkersuisut siulittaasumik nutaamik toqqaassapput.

**§ 11.** Siulersuisuni ilaasortat ukiunut sisamanut ilaasortassatut toqqarneqartassapput.

 *Imm. 2.* Taamaallaat siulersuisuni ilaasortamik toqqarneqareersimasumik ataasiarluni toqqaaqqittoqarsinnaavoq.

 *Imm. 3.* Naalakkersuisut siulersuisunut ilaasortamik imaluunniit sinniisussamik tunuartitsisinnaapput, taanna siulersuisuni ilaasortatut akisussaaffimmik annertuutigut sanioqqutsisimappat imaluunniit allanik pissuteqartumik siulersuisuni ilaasortaasinnaasutut piukkunnarunnaarsimappat.

 **§ 12.** Siulersuisut suleriaasissartik namminneq aalajangersassavaat.

 *Imm. 2.* Suleriaaseq malittarisassanik makkuninnga imaqassaaq:

1) siulersuisut ulluinnarnilu ingerlatsisuusup akornanni akisussaaffiit agguataarneqarnerat,

2) ataatsimiittarnerit ingerlanneqartarnissaat aamma ataatsimeeriaaseq,

3) taasisarnernut malittarisassat,

4) aalajangeeqataasinnaannginneq,

5) nipangiusimannittussaaneq aamma

6) imaqarniliortarneq.

 **§ 13.** Siulersuisut suliaminnut ukiumoortunik honoraarisiaqassapput. Honoraarisinermi kingumoortumik akilerneqartassapput ukiumut qaammatini 12-ni.

 *Imm. 2.* Siulersuisuni ilaasortatut qaammatip ingerlanerani ilaasortanngornermi honoraarisiat ukiumoortumik pissarsiassat 1/365 -iattut ullormut naatsorsorneqassapput. Tamanna aamma atuuppoq siulersuisuni ilaasortamut qaammatip ingerlanerani tunuartumut.

 *Imm. 3.*  Honoraarisianut aningaasartuutit Kalaallit Nunaanni Filminstituttimit akilerneqassapput.

 *Imm. 4.* Naalakkersuisut malittarisassiussapput siulersuisut honoraarisiaat pillugit, tamatumani aamma taakkua annertussusissaannik akilerneqartarnerannillu.

 **§ 14.** Aningaasartuutit, matumani aamma angalanernut, nerisaqarnernut najugaqarnernullu Kalaallit Nunaanni Filminstituttimik sullissinermut atasunik siulersuisuni ilaasortanut akilerneqartassapput, Kalaallit Nunaanni Namminersorlutik Oqartussani tjenestemandinut atuuttut malittarisassat naapertorlugit. Aningaasartuutit tamakkua Kalaallit Nunaanni Filminstituttimit akilerneqassapput.

 **§ 15.** Siulersuisut Kalaallit Nunaani Filminstituttimi qullersaallutik oqartussaapput, akisussaallutillu instituttip ingerlanneqarneranut, matumani aamma aningaasaliissutinik atuinernut aamma aalajangersaasarnernut instituttip pingaarnertut anguniagaanik Kalaallit Nunaanni filmiliortarnerup siuarsarneqarnissaanik.

 *Imm. 2.* Siulersuisut pingaarnertut akisussaaffigaat aalajangersakkat Kalaallit Nunaanni filminstituttimut tunngasut malinneqarnissaannut, aamma instituttip ingerlatsinerata inatsisit aalajangersarneqarsimasut naapertorlugit ingerlanneqarnerat.

 **§ 16.** Kalaallit Nunaanni Filminstituttimi ulluinnarni ingerlatsineq isumagineqassaaq ulluinnarni pisortamit siulersuisunit atorfinitsinneqartumit.

 *Imm. 2.* Ulluinnarni ingerlatsisoq siulersuisunut akisussaavoq inatsisini aningaasaqarnikkullu killiliussat iluanni Kalaallit Nunaanni Filminstituttimut atugassarititaasut naapertorlugit ingerlanneqarnerannut.

 *Imm. 3.* Ulluinnarni pisortaasup atorfinitsittarlugillu soraarsittarpai Kalaallit Nunaanni Filminstituttimi sulisut.

 **§ 17.** Kalaallit Nunaanni Filminstitutti sulisunik atorfinititsisarnerni aamma soraarsitsisarnerni atorfeqarnermilu atugassarititaasuni allani pisussaavoq Namminersorlutik Oqartussani sulisunut malittarisassanik malinninnissamut.

**Kapitali 3**

*Aningaasatigut tapiissuteqartarneq*

 **§ 18.** Ukiumoortumik aningaasanut inatsisikkut aalajangersaasoqartassaaq immikkut nioqqutissiornernut atorneqartussanik, filmilianut isiginnaagassianut aamma naatsunut dokumentaaritullu filmilianut, kiisalu immikkoortunik aningaasaliissutinik Kalaallit Nunaanni Filminstituttimut tapiissutigineqartussanik.

 *Imm. 2.* Tapiissutissanik tunniussaqarnissamut atatillugu atugassarititaasunik aalajangersaasoqarsinnaavoq.

 **§ 19.** Kalaallit Nunaanni Filminstituttip aningaasaliissutissanik qinnuteqaatinik allaatigisaq filmiliornermi najoqqutassaliornemut aamma filmiliatut nioqqutissiassatut siunnersuutigineqartunut, aamma naatsunik dokumentaarinillu filmiliassatut siunnersuutigineqartunik suliaqarnermi qularnaartassavaa eqqumiitsuliatut sulianik naliliisoqartarnissaa, aamma qinnuteqaatit aningaasaqarnikkut aamma nioqqutissiornikkut teknikkimut tunngasutigut nalilersuivigineqartarnissaat.

 *Imm. 2.* Kalaallit Nunaanni Filminstituttip qularnaartassavaa filmiliassat eqqumiitsuliatut naliliivigineqartarnissaat filmilianik pisiarineqartussatut siunnersuutigineqartuni, aamma filmit innuttaasuni gruppikkaani siunnerfiusuni qanoq inissisimanissaat, aamma Kalaallit Nunaanni Filminstituttimi filminik nassiussuisarnermi aaqqissuussinermi periarfissat eqqarsaatigalugit.

 **§ 20.** Kalaallit Nunaanni Filminstituttip aningaasanut inatsimmi aningaasaliissutituit aalajangersarneqareersut iluanni tapiissuteqarfigisinnaavai Kalaallit Nunaanni filmilianut aningaasartuutaasimasut 25 %-ii, tamatumunnga atugassatut malittarisassiaasut iluanni, tak. § 21.

 *Imm. 2.* Aningaasanut inatsimmi aalajangersaasoqassaaq filmiliakkaartunik tapiissutigineqartut qaffasinnerpaaffigisinnaasaannik aamma appasinnerpaaffigisinnaasaannik.

 **§ 21.** Naalakkersuisut malittarisassiussapput aningaasanik tapiissuteqartarnermut aamma aningaasartuutinik matussusiisarnernut filmiliornermut atasuni, tamatumani aamma tapiissutit siunertaannik, tapiissutit annertussusiannik, akilerneqartarnerannik aamma allaffissornermut tunngasuni.

 *Imm. 2.* Malittarisassat, tak. stk. 1, aamma ilaqarsinnaapput malittarisassanik pisuni immikkut ittuni § 20-imi aalajangersarneqartunik procentiliussanik aamma qaffasinnerpaaffissanik appasinnerpaaffissanillu malitassanik saneqqutsisinnaanermut, aningaasanut inatsimmi aalajangersarneqarsimasunik filmiliornermut aningaasartuutaasimasunik, tak. § 20, aalajangersarneqartunik.

 **§ 22.** Naalakkersuisut aningaasaateqarfimmik pilersitsisinnaapput, tamakkiisumik imaluunniit ilaannakuusumik Kalaallit Nunaanni Filminstituttimi suliassanik aningaasanik tapiissuteqartarnermut atasunik isumaginnittussamik.

 *Imm. 2.* Naalakkersuisut ersarinnerusumik malittarisassiorsinnaapput siunertanut, suliassanut, aqutsinermut aamma ingerlatsinermut, matumani aamma honoraarisiaqartitsisarnernut, aningaasalersuisarnernut aamma allaffissornikkut sullissinernut, aningaasaateqarfimmi imm. 1 naapertorlugu pilersinneqartumut atasunik.

 *Imm. 3.* Naalakkersuisut ersarinnerusunik malittarisassiorsinnaapput suliassanik suliaqartarnissamut aningaasaateqarfimmi imm. 1 naapertorlugu pilersitsinermut atasumik ingerlatsinermut.

 **§ 23.** Pisortat ingerlatsineranni suliassat suliarineqartarnerat pillugu Inatsisartut inatsisaat, aamma Pisortat ingerlatsinerat pillugu paasitinneqarsinnaatitaaneq pillugu Inatsisartut inatsisaat atuupput aningaasaateqarfimmut § 22-imi eqqaaneqartumut, pisuni aningaasaateqarfiup Inatsisartut inatsisaanni aamma malittarisassanik Inatsisartut inatsisaat naapertorlugu suliaasuni pisussaaffilerneqarsimasumi aalajangiisarnissanik.

 **§ 24.** Kommunit ikiorsiisarsinnaapput tapiissuteqarnikkut, attartortitsinikkut imaluunniit qularnaveeqqusiinikkut filmiliornissamut, filmimik attartortitsinissamut aamma filmertitsisarnermut.

 *Imm. 2.* Naalakkersuisut ersarinnerusunik malittarisassiorsinnaapput kommunit tapiissuteqartarnerannut, attartortitsisarnerannut aamma qularnaveeqqusiisarnerannut filmertitsisarnernik ingerlatsisarnernut atasuni.

**Kapitali 4**

*Aningaasalersuineq, aningaasartuutissanik missingersuusiat, naatsorsuutit, kukkunersiuineq aamma aningaasaliissutinik utertitsisarneq*

 **§ 25.** Kalaallit Nunaanni Filminstitutti aningaasalersorneqassaaq nunatta karsianiit tapiissutitsigut, taamaattoq tak. imm. 2 aamma 3.

 *Imm. 2.* Kalaallit Nunaanni Filminstitutti tunissuteqarfigineqarsinnaavoq kingornussanik aamma tunissutinik allanik kiisalu tapiissutissanik aamma sponsoritut tunniussanik nunatta karsiata avataaneersuniit.

 *Imm. 3.* Kalaallit Nunaanni Filminstitutti suliniutinik aningaasarsiornikkut isertitsiniutaasunik aamma tapiissuteqarfigineqartarnernik aaqqissuussinernik ingerlatsisinnaavoq.

 *Imm. 4.* Kalaallit Nunaanni Filminstituttip tapiissutigineqartut aamma isertitat allat namminerisaminik atorsinnaavai, kisiannili aningaasartuutissatut missingersuusiani atugassarititaasut malittussaallugit.

 **§ 26.** Kalaallit Nunaanni Filminstituttimi siulersuisut ukiut tamaasa Naalakkersuisunut ukiumut tulliuttumut aningaasartuutissatut missingersuusianik siunnersuuteqartassapput, piffissap Naalakkersuisut aalajangigaata iluani. Siunnersuut imaqartassaaq missingersuusianik isertinneqartussatut aamma aningaasartuutaasussatut naatsorsuutigineqartunik.

 **§ 27.**  Kalaallit Nunaanni Filminstituttimi ukioq naatsorsuusiorfiusartoq tassaavoq aningaasanut inatsisip ukiuat.

 *Imm. 2.* Instituttip malitarissavai Namminersorlutik Oqartussani piffissami sumiluunniit atuuttut aalajangersakkat missingersuusiortarnermut, naatsorsuusiortarnermut aamma naatsorsuutinik suliaasimasunik saqqummiussisarnermut.

 **§ 28.** Kalaallit Nunaanni Filminstituttip ukiumoortumik naatsorsuutai Namminersorlutik Oqartussat kukkunersiuisuinit kukkunersiorneqartassapput.

 *Imm. 2.* Siulersuisut saqqummiussisassapput naatsorsuutinik ukiumoortunik kukkunersiuisut oqaaseqaataannik imaqartunik akuerisaasunillu Naalakkersuisunit piffissaliussaasup iluani Naalakkersuisunut akuerineqartussanngorlugit. Naalakkersuisut tamatuma kingornagut ukiumoortumik naatsorsuutit Inatsisartunut ilisimatitsissutitut nassiuttassavaat.

 *Imm. 3.* Naatsorsuutit Naalakkersuisunit akuerineqareeraangata naatsorsuutit akuerineqarsimasut siulersuisunit tamanut takusassiarineqartassapput.

 **§ 29.** Siulersuisut ukiumoortumik Kalaallit Nunaanni Filminstituttip ingerlatsisimanerat pillugu Naalakkersuisunut nalunaarusiortassapput. Nalunaarusiaq instituttip quppersagaani tamanut saqqummiunneqartassaaq.
*Imm. 2.*  Siulersuisut ukiumoortumik nalunaarusiaminni nassuiaateqarfigisassavaat aningaasaliissutinik ikiorsiissutaasimasut, nalunaarsorlugit pissutsit tulliuttuniittut:
1)  Tapiissutit agguaanneqartut siunertakkaartunik immikkoortitikkat.

2) Nalunaarlugu kina tapiiffigineqarsimanersoq, siunertaq suunersoq aningaasallu annertussusiat.
3)  Nalunaarsorlugit tapiiffigineqartuni kikkut siusinnerusukkut instituttimiit tapiiffigineqareersimanersut.
4)  Nalunaarsorlugit itigartinneqartut, taakkuanilu kikkut siusinnerusukkut instituttimiit itigartinneqareersimaneri.
  *Imm. 3.*  Nalunaarusiamilu aamma nassuiaateqarfigineqassapput Kalaallit Nunaanni filminstituttimi aningaasaqarnikkut aamma sulisoqarnikkut pissutsit atuuttut, aamma instituttip inatsit naapertorlugit siunertaasunik naammassinninneri qanoq innersut.

 **§ 30.** Tapiissutinik tunineqarsimasut Inatsisartut inatsisaat naapertorlugu, imaluunniit Inatsisartut inatsisaannik tunngaveqartumik malittarisassiat naapertorlugit tunniunneqartut pillugit naatsorsuusiussapput.

 *Imm. 2.* Naalakkersuisut malittarisassiorsinnaapput naatsorsuusiortarnermut, matumani aamma kukkunersiuisarnermut piumasaqaatit pillugit.

 **§ 31.** Tapiissutit aningaasaliissutigineqarsimasut tamakkiisumik imaluunniit ilaannakuusumik utertinneqarnissaannik piumasaqartoqarsinnaavoq, qinnuteqarsimasoq eqqunngitsunik paasissutissiisimappat, tapiissuteqarnissamut piumasaqaataasut naammassineqarsimanngippata, imaluunniit tapiissutigineqartut tapiissuteqarnermi siunertat sanioqqullugit atorneqarsimappata.

 *Imm. 2.* Naalakkersuisut malittarisassiorsinnaapput tapiissutigineqarsimasut atorunnaartarnerinut aamma utertinneqartarnerinut.

**Kapitali 5**

*Akuersissuteqartarneq aamma nalunaarsuisarneq*

 **§ 32.** Kikkut tamarmik aningaasarsiutigalugu Kalaallit Nunaanni filmiliornissaminnik kissaateqartut Kalaallit Nunaanni Filminstituttimut qinnuteqaateqartassapput tamanna pillugu, tamatumunngalu atatillugu akitsuummik akiliuteqartassallutik qinnuteqaammik allaffissornikkut suliaqarnermut akuersissuteqarnissamillu aningaasartuutinut matussutaasussanik. Tamannali tusagassiorluni suliaqarnernut atasuni atuutinngilaq.

*Imm. 2.*Naalakkersuisut ersarinnerusunik malittarisassiussapput Kalaallit Nunaanni filmiliorumalluni qinnuteqaateqartarnermut atatillugu, tamatumani aamma pisariaqarpat qinnuteqaatip ilusissaanut, qinnuteqarnissamut piffissaliussanik aamma akitsuutip akilerneqartussap annertussusissaanik.

 **§ 33.**Kalaallit Nunaanni Filminstituttip Kalaallit Nunaanni filmiliornissamut akuersissummik suliaqarnermut atatillugunalunaarsortassavai paasissutissat suliamut attuumassuteqartut pingaarnerit, aamma tamatumunnga akisussaasut.

 *Imm. 2.* Kalaallit Nunaanni Filminstituttip quppersakkamini tamanut takusassiarisassavai paasissutissat akuersissutinik tunniussaqarnernut tunngasut tamaasa.

 *Imm. 3.* Naalakkersuisut ersarinnerusunik malittarisassiussapput imm. 1-imi pineqartunik nalunaarsuisarnernut atatillugu, aamma paasissutissat pineqartut sorliit imm. 2 naapertorlugu tamanut takusassiarineqartassanersut pillugit.

**Kapitali 6**

*Nakkutilliineq aamma naammagittaalliutit*

 **§ 34.** Naalakkersuisut Kalaallit Nunaanni Filminstituttip Inatsisartut inatsisaanik tunngaveqartunik ingerlatsineranik nakkutilliisuupput.

 *Imm. 2.* Naalakkersuisut Kalaallit Nunaanni Filminstituttimut piumasarisinnaavaat paasissutissat pisariaqartut nakkutilliinermi Inatsisartut inatsisaannik tunngaveqartunut atasut.

 *Imm. 3.* Naalakkersuisut aningaasaateqarfimmik pilersitsisimappata Kalaallit Nunaanni Filminstituttip suliassaminik ingerlatsineranut atatillugu tapiissutinik aningaasaliissuteqartarnermut, tak. § 22, imm. 1, Naalakkersuisut allaffissornikkut sulianik nakkutilliisuussapput.

 **§ 35.**  Naammagittaalliutit Kalaallit Nunaanni Filminstituttip aningaasaateqarfiulluunniit § 22 naapertorlugu pilersinneqarsimasup aalajangiisarnerinut tunngasut allaffissornikkut oqartussanut allanut naammagittaalliutigeqqinneqarsinnaanngillat, taamaattoq takuuk imm. 2.

 *Imm. 2.* Inatsisinut tunngasut pillugit naammagittaalliutit Naalakkersuisunut ingerlatsinneqarsinnaapput kingusinnerpaamik aalajangiisoqarneraniit sap. ak. 4-at qaangiutsinnagit.

 *Imm. 3.* Naalakkersuisut malittarisassiorsinnaapput naammagittaalliortarnernut, naammagittaalliutinillu suliaqartarnernut.

**Kapitali 7**

*Pineqaatissiissutit*

 **§ 36.** § 32, imm. 1-imik unioqqutitsineq kinguneqarsinnaavoq pineqaatissiissuteqarnermik Kalaallit Nunaanni pinerluttulerinermut inatsimmi malittarisassat naapertorlugit akiliisitsinikkut.

 *Imm. 2.* Inatsisartut inatsisaannik tunngaveqartunik malittarisassiani pineqaatissiissuteqartoqarsinnaavoq akiliisitsinikkut Kalaallit Nunaanni pinerluttulerinermut inatsit naapertorlugu.

 *Imm. 3.* Inatsisartut inatsisaanni imaluunniit malittarisassiani Inatsisartut inatsisaannik tunngaveqartuni akitsuummik akiliisitsisoqarnissaanut pisinnaatitsiviusuni akiliisitsissutaasussaq inatsisit naapertorlugit inummut Kalaallit Nunaanni pinerluttulerinermut inatsimmi malittarisassanik tunngavilimmik akiliisitsisoqarsinnaavoq.

 *Imm. 4.* Akiliisitsissutit Inatsisartut inatsisaannik matuminnga tunngaveqartut, imaluunniit malittarisassanik inatsimmik tunngavilimmik pineqaatissiissutigineqartut nunatta karsianut nakkartinneqartassapput.

**Kapitali 8**

*Atortuulerfia aamma ikaarsaariarnermut aalajangersakkat*

 **§ 37**. Inatsisartut inatsisaat atortuulerpoq ulloq 1. januar 2025.

 *Imm. 2.* Siullermeertumik Kalaallit Nunaanni Filminstituttimi siulersuisuni ilaasortassanik toqqaaneq, tak. § 11, imm. 1, Inatsisartut inatsisaata atortuulernerata kingornagut pissaaq piffissamut 1. april 2025 -imiit 31. marts 2029 ilanngullugu atuuttumik.

 *Imm. 3.* Kalaallit Nunaanni Filminstitutti pillugu malittarisassat aatsaat atortuulissapput instituttip pilersinneqarneraniit, taamaattoq siusinnerpaamik ulloq 1. januar 2026 aallarnerfigalugu.

*Namminersorlutik Oqartussat, ulloq xx. xxx 2024*

Naalakkersuisut Siulittaasuat